**Notat**

Udkast til kommissorium for

”Tværsektorielle indsatser for ældre patienter - primært i forbindelse med udskrivelse”

##

## Baggrund

Antallet af ældre patienter, der lever længere med en eller flere sygdomme er stigende. Målgruppen er kompleks, da den ikke blot er karakteriseret ved alder, men ved en række forhold, eksempelvis begrænset funktionsevne, multisygdom og sociale forhold, der samlet set betyder, at de ofte har samtidige tværfaglige og tværsektorielle forløb. Den ældre patient vil derfor hyppigt være i kontakt med egen læge, kommune samt sygehus, og er – ifølge Sundhedsstyrelsen - i øget risiko for blandt andet at opleve manglende sammenhæng i deres patientforløb. Regioner og kommuner har derfor en vigtig opgave i at sikre, at den ældre patient møder et sundhedsvæsen, der samarbejder på tværs af faggrupper og sektorer om at yde behandling og pleje af ensartet høj kvalitet.

I Region Syddanmark er der et stort fokus på netop denne målgruppe. I Sundhedsaftalen 2019-2023 fremhæves ældre patienter blandt andet som en særkilt målgruppe i forhold til at skabe bedre overgange i sundhedsvæsenet. Ligeledes tilbydes en lang række indsatser til ældre borgere, der enten har været eller er i risiko for indlæggelse. Heriblandt kan nævnes stuegang på plejehjemmet fra medicinsk afdeling, udgående geriatriske funktioner, særlige aftaler med de praktiserende læger om opfølgende hjemmebesøg, GERI-kuffert og geriatri i døren. I lyset af dette, fremgår det i budget 2020, at aftaleparterne *”er enige om at kortlægge de mange indsatser i Syddanmark og inddrage relevant forskning og evidens med henblik på at vurdere, om og hvor der er potentiale for en større indsats og/eller en mere ensartet indsats i Region Syddanmark.”*

Det fremgår desuden, at *”styrkelse af de tværsektorielle indsatser kan ske ved videreudvikling af de initiativer, der allerede findes, eller ved styrkelse af særlige kompetencer, herunder socialsygeplejersker og brobyggersygeplejersker.”*

Aftaleparterne fremhæver yderligere, at behovet for at styrke de tværsektorielle indsatser for ældre patienter bør ses i sammenhæng med de aktuelle finanslovsforhandlinger om at tilføre regionerne midler til at ansætte flere sygeplejersker.

I kommissoriet defineres målgruppen som ældre borgeremed somatiske og eller psykiatriske problemstillinger**,** der enten har været indlagt eller er i risiko for indlæggelse.

Der er fokus på indsatser, hvor der sker et formelt tværsektorielt samarbejde mellem almen praksis, kommune og sygehuse omkring målgruppen. Der er særligt fokus på indsatser, hvor samarbejdet sker i og omkring patientens eget hjem (inklusiv plejehjem), hvor der er risiko for indlæggelse eller efter en indlæggelse - eventuelt hvor behandling skal fortsætte i eget hjem.

## Formål med initiativet

Der er to overordnede formål med opgaven:

1. Arbejdet skal understøtte, at flere indsatser udføres i patientens eget hjem i samarbejde med relevante aktører fra almen praksis og kommune, så patienten eksempelvis undgår unødvendig transport til og fra sygehuset. Arbejdet vil også bidrage til mere lige og let adgang til de samme behandlingstiltag for regionens ældre borgere.
2. Arbejdet skal ligeledes understøtte, at patienter i målgruppen oplever øget sammenhæng i deres forløb, og at der – særligt i forbindelse med udskrivelsen – samarbejdes på tværs af sektorer omkring en samlet og koordineret plan for patientens videre forløb. Dette vil både øge patientens og de pårørendes tilfredshed og tryghed samt reducere antallet af unødvendige genindlæggelser.

## Leverancer

Der er to overordnede leverancer i opgaven:

**Leverance 1** indeholder to elementer:

1. Kortlægning af tværsektorielle indsatser målrettet den ældre patient i Region Syddanmark. Kortlægningen indgår i en samlet afrapportering.

Sygehusene inddrages i kortlægningen til at bidrage med de nødvendige informationer.

Det skal bemærkes, at der i budget 2020 indgår en kortlægning af sygehusenes understøttelse af almen praksis. Opgaven varetages af Praksisafdelingen, og der skal ske en koordinering i forhold til de to kortlægninger.

Der er i foråret 2018 og sommeren 2019 foretaget kortlægninger af henholdsvis tværsektorielle indsatser modne til udbredelse samt fælles kompetenceudvikling med kommunerne. Kortlægningen af tværsektorielle indsatser målrettet den ældre patient kan med fordel tage afsæt i disse.

1. Konkret vurdering af de enkelte indsatsers potentiale for udbredelse med henblik på en mere ensartet og styrket indsats i Region Syddanmark målrettet ældre patienter, der modtager en tværsektoriel indsats i eget hjem.

Vurderingen indgår i den samlede afrapportering.

Afrapporteringen skal inddrage relevant forskning og evidens på området, ligesom der her kan trækkes på national såvel som international forskning samt indhentes erfaringer fra de øvrige regioner.

**Leverance 2** indeholder to elementer:

1. Konkrete konceptbeskrivelser af de udvalgte tværsektorielle indsatser, der vurderes egnede til udbredelse samt en strategi for selve udbredelsen.

Beskrivelserne skal udformes på en sådan måde, at udbredelse via spredning er mulig. Det vil konkret sige, at de enkelte indsatsers kerne beskrives (dvs. hvad kan der ikke ændres på, når udbredelse foretages?), indsatsernes lokale tilpasningsmuligheder (dvs. hvilket spillerum er der for lokal tilpasning?) og indsatsens behov for ledelsesmæssig opbakning og prioritering.

1. En plan for involvering af kommunerne i forhold til udbredelse af de relevante tværsektorielle indsatser.

## Organisation samt procesplan

Der nedsættes en arbejdsgruppe bestående af relevante administrative ledere fra sygehusenes kvalitets- og planlægningsafdelinger. Kurt Æbelø, afdelingschef, Tværsektorielt Samarbejde, er formand for arbejdsgruppen.

Kommunerne inviteres til at deltage i arbejdsgruppen med 1-2 repræsentanter.

Arbejdsgruppen refererer til Koncernledelsen, og sekretariatsbetjenes af Tværsektorielt Samarbejde.

Der afholdes to-tre arbejdsgruppemøder i første halvår af 2020. Der kan forventes opgaver mellem møderne.

**Arbejdsgruppens primære opgaver:**

* Bidrage til og kvalificere kortlægningen af tværsektorielle indsatser målrettet den ældre patient (leverance 1a)
* Bidrage til afrapportering af, hvor der er potentiale for en mere ensartet og styrket indsats i Region Syddanmark i forhold til ældre patienter (leverance 1b)
* Bidrage til og kvalificere strategi og plan for udbredelse af konkrete indsatser (leverance 2a og 2b)

**Tids- og procesplan:**

|  |  |
| --- | --- |
| **Tidspunkt** | **Beskrivelse** |
| 20. januar 2020 | Kommissorium forelægges Direktionen |
| 23. januar 2020 | Orientering i DAK vedrørende budget 2020. Kommunerne inviteres til at indgå i arbejdsgruppe |
| 25. februar 2020 | Kommissorium behandles i Koncernledelsesforum, der skal udpege arbejdsgruppen |
| Primo marts 2020 | Kortlægning af tværsektorielle indsatser (leverance 1a) iværksættes |
| medio marts 2020 | Møde i arbejdsgruppen  |
| 15. april 2020 | Leverance 1a forelægges Koncernledelsen. Der lægges op til, at Koncernledelsen vurderer de enkelte indsatsers potentiale for udbredelse med henblik på en mere ensartet og styrket indsats i Region Syddanmark målrettet ældre patienter, der modtager en tværsektoriel indsats i eget hjem (leverance 1b). (obs. deadline d. 24. marts 2020) |
| Medio april 2020 | Eventuelt møde i arbejdsgruppen |
| 27. april 2020 | Leverance 1a og 1b forelægges Direktionen (obs. deadline d. 22. april 2020) |
| 2. juni 2020 | Leverance 1 (1a og 1b) forelægges til politisk behandling i Udvalget for det nære sundhedsvæsen |
| Medio juni 2020 | Møde i arbejdsgruppen  |
| 3. august 2020 | Leverance 2 forelægges Direktionen (obs. deadline 29. juli 2020) |
| 18. august 2020 | Leverance 2 forelægges Koncernledelsen(obs. deadline 4. august 2020) |
| 5. oktober 2020 | Leverance 2 forelægges til politisk behandling i Udvalget for det nære sundhedsvæsen(obs. deadline 21. september 2020) |